# Leonardo Carrilho Baptistão

Leonardo Carrilho Baptistão (Santos, Brasil, 23 d'agost de 1993), conegut futbolísticament com a Léo Baptistão, és un jugador de futbol brasiler, format al planter del Rayo Vallecano, que juga com a davanter a la U.D. Almería.

## Trajectòria
### Inicis

Sorgit del barri de Saldanha la seua primera experiència futbolística va ser amb el Santos de futbol sala, on va créixer al costat de Neymar. Als 9 anys va fitxar per la Portuguesa Santista i des d'allà va fer el salt a Espanya amb només 16 anys. La seua primera experiència al futbol espanyol va ser molt frustrant, ja que després d'entrenar durant mesos sense poder jugar oficialment amb el Getafe CF, finalment, l'equip azulón el va rebutjar en no poder oferir-li casa.

### Rayo Vallecano

Llavors va fitxar per l'equip juvenil del Rayo Vallecano amb qui va assolir ràpidament la titularitat. Poc després una greu hepatitis el va apartar del futbol i el va fer retornar, fins i tot, al Brasil. Quan va poder tornar a jugar amb l'equip vallecà la seua progressió va ser meteòrica, de la mà de José Ramón Sandoval va debutar amb el primer equip i amb Francisco Jémez Martín es va consolidar a l'equip. De fet, la temporada 2012-13 va ser la de la seua projecció definitiva amb 28 partits jugats i 7 gols marcats, malgrat haver-se perdut els últims mesos de competició per una fractura de la clavícula.

### Atlético de Madrid

El 3 de juny del 2013 es va fer oficial el seu fitxatge per l'Atlético de Madrid, va firmar un contracte per a cinc temporades, el traspàs s'acordà per 7 milions d'euros. Fou presentat amb el seu nou club el dia 5 de juliol de 2013. Va debutar amb l'Atlético el 18 d'agost del 2013 contra el Sevilla FC, va entrar al camp al minut 70 substituint a David Villa.

#### Cessió al Real Betis

Després de la seva poca participació amb l'equip matalasser, durant el mercat d'hivern de la temporada 2013-14, va marxar cedit al Reial Betis. El jugador no va poder evitar el descens de l'equip andalús a Segona Divisió. Durant els cinc mesos a Sevilla va jugar un total de 17 partits i va marcar un gol, contra el Getafe CF.

#### Cessió al Rayo Vallecano

L'estiu del 2014 es va fer oficial una nova cessió per al jugador. Aquest cop tornava a casa, al Rayo Vallecano, equip on s'havia format.

#### Cessió al Vila-real CF

Durant el mercat d'estiu de la temporada 2015/16 es va fer oficial la seua cessió per una temporada al Vila-real, on passaria a tenir un paper destacat després de les marxes d'Uche i Gio.

### RCD Espanyol

L'estiu del 2016 es va fer oficial el seu traspàs al RCD Espanyol, l'equip periquito va pagar 3,5 milions d'euros pel 50 % dels drets del jugador, la resta van quedar en possessió de l'Atlètic de Madrid. En la seva segona temporada, va marcar vuit gols, el màxim de la seva carrera.

### Wuhan Zall

El 31 de gener de 2019, Baptistão va ser traspassat al Wuhan Zall FC, nou equip de la superlliga xinesa de futbol.

## Referències

* 1 2 «Leo Baptistao: "Hoy se cumple un sueño"» (en castellà). Marca, 05-07-2013. [Consulta: 5 juliol 2013].
* ↑ «Leo Baptistao rechazó al Real Madrid en dos ocasiones» (en castellà). Web del Diari As. [Consulta: 7 juny 2013].
* 1 2 3 «Este Léo ya jugó con Neymar» (en castellà). Web de Sportyou. [Consulta: 7 juny 2013].
* ↑ «Leo Baptistao se fractura la clavícula y se despide de la temporada» (en castellà). Web d'Europa Press. [Consulta: 7 juny 2013].
* ↑ «Baptistao, nuevo jugador rojiblanco» (en castellà). Web de l'Atlètic de Madrid. [Consulta: 3 juny 2013].
* ↑ «Leo Baptistao en el punto de mira» (en castellà). Web de la Cadena SER. Arxivat de l'original el 2014-01-14. [Consulta: 7 juny 2013].
* ↑ «El Atlético ficha a Leo Baptistao» (en castellà). Marca. [Consulta: 3 juny 2013].
* ↑ «Sevilla vs. Atlético de Madrid 1 - 3» (en castellà). Soccerway, 18-08-2013. [Consulta: 16 juny 2014].
* ↑ «El Betis presenta Baptistao, amb qui confia redreçar la situació de l'equip». 324.cat, 13-01-2014. [Consulta: 16 juny 2014].
* ↑ «Real Betis vs. Getafe 2 - 0» (en castellà). Soccerway, 08-03-2014. [Consulta: 16 juny 2014].
* ↑ «El Atlético ficha a Leo Baptistao» (en castellà). Marca, 19-08-2014. [Consulta: 5 febrer 2015].
* ↑ «Oficial: Baptistao, cedido una temporada al Villarreal» (en castellà). Mundo Deportivo, 08-07-2015. [Consulta: 12 agost 2015].
* ↑ «Baptistao se marcha cedido del Atlético al Villarreal» (en castellà). Marca, 08-07-2015. [Consulta: 12 agost 2015].
* ↑ «El Espanyol paga 3,5 millones por el 50 por ciento de Leo» (en castellà). Marca, 09-07-2016. [Consulta: 11 juliol 2016].
* ↑ Asmarat, Maria. «Leo Baptistao logra su mejor registro goleador en Primera División» (en castellà). Vavel, 18-05-2018. [Consulta: 24 gener 2019].
* ↑ «Baptistao, traspassat al Wuhan Zall» (en catalan). RCD Espanyol, 31-01-2019. [Consulta: 1r febrer 2019].

## Enllaços externs

* Estadístiques a Soccerway